Þingræður haldnar á Alþingi Íslendinga



Þetta frv. er komið frá Ed. Á því hafa ekki verið gerðar neinar breytingar, sem umtalsverðar eru. Þessa vildi ég geta til upplýsingar fyrir hv. þm.



Herra forseti. Í framhaldi þeirrar till., sem flutt var hér af okkur fjórum hv. þm., hv. 4. landsk., hv. þm. Siglf. og hv. 2. þm. Rang., við þetta frv., þegar það var seinast hér til umr. í hv. d., þá höfum við leyft okkur, tveir þeirra, að flytja hér aftur till., sem gengur reyndar nokkuð skemur en hin upphaflega till. okkar gerði ráð fyrir. En það hefur ekki unnizt tími til að prenta hana, og er till. í prentun. Hins vegar vildi ég, með leyfi hæstv. forseta, mega lesa þessa till., eins og hún er nú orðuð, en hún er við 7. gr. „Fyrri málsl. h-liðar í 4. tölul. orðist svo: Fæðiskostnað sjómanna á fiskiskipum, ef þeir þurfa sjálfir að sjá sér fyrir fæði, svo og dvalarkostnað manna, sem leita þurfa sér atvinnu utan heimilissveitar sinnar og hafa þrjá eða fleiri einstaklinga á framfæri sínu, og við ákvörðun þessa kostnaðar sé farið eftir mati skattayfirvalda.“ Af þessari till. er ljóst, að hún gengur, eins og ég sagði áðan, nokkuð skemur en hin upphaflega till. okkar, og er hér einstaklingunum sleppt og að sjálfsögðu nokkuð gengið á þeirra rétt. Hins vegar virðist vera sanngirnismál, að tekið sé tillit til þessara manna, sem leita þurfa utan síns heimahéraðs eftir atvinnu, að þeir fái nokkra ívilnun um skatta, þar sem óhjákvæmilegur aukakostnaður hlýtur að dragast frá þeirra tekjum. Hér er einungis farið fram á, að fjölskyldufeður njóti þessa réttar, og ef dæma má eftir þeim úrslitum, sem fyrri till. okkar fékk hér í hv. d., þegar hún var felld á jöfnum atkvæðum, þá mætti þess vænta a.m.k., að það yrði frekar til þess, að till. næði samþykki, að einungis er hér farið fram á þessa ívilnun fyrir heimilisfeður, sem hafa þrjá eða fleiri á framfæri sínu.



Herra forseti. Hv. fjhn. þessarar d. hefur athugað þetta frv. og mælir með því einróma, að það verði samþ. eins og það liggur fyrir. Það er kunnugt mál, að á undanförnum árum hafa verið sívaxandi örðugleikar fyrir menn almennt með að koma upp þeim byggingum, sem nauðsynlegar eru, bæði til sjávar og sveita. Síðan verð fór svo mjög hækkandi, eins og raun er á, á efni og flutningum og vinnu, hafa örðugleikarnir farið sívaxandi og þurft meira og meira lánsfé í þessu skyni. Síðan byggingarsjóðslögin frá 1946 voru samþ., hefur þó verið hægt svona almennt að gera sveitamönnum nokkra úrlausn í þessu efni frá hálfu Búnaðarbankans, en fram að 1951 voru það hreinustu vandræði fyrir alla, sem í kauptúnum bjuggu, að fá nokkurt lánsfé til afnota í þessu skyni. Undanfarin tvö ár hefur fyrir atbeina hæstv. ríkisstj. verið nokkurt fé lánað til smáíbúðabygginga í kauptúnum og kaupstöðum, og hefur reynslan sýnt og sannað það, sem raunar var almennt áður vitað, að þörfin á þessu sviði er ákaflega mikil og þær lánsupphæðir, sem veittar hafa verið, ófullnægjandi til þess að fullnægja henni. Nú er þess vegna mjög rík þörf, að haldið verði áfram á þessu sviði, og það hefur verið hæstv. ríkisstj. og hennar stuðningsflokkum mjög ljóst að nauðsyn bæri til að gera, og þess vegna er þetta frv. flutt og kemur væntanlega til framkvæmda, því að ég efast ekki um, að hv. Alþ. verði sammála um að fylgja því áfram, þannig að það verði samþykkt, áður en þingi verður slitið. Hins vegar, eins og tekið er fram í grg. þessa frv., hefur því verið slegið á frest að gera viðtækari ráðstafanir til framkvæmda í byggingarmálum, og má gera ráð fyrir því, að það verði undirbúið fyrir næsta þing. Ég sé ekki ástæðu til að fjölyrða frekar um þetta, en vil endurtaka það fyrir hönd hv. fjhn., að hún mælir einróma með, að frv. verði samþ.



Herra forseti. Allshn. hefur athugað frv. þetta, og leggur hún til, að það verði samþ. óbreytt. Árið 1931, 6. febr., gerðu Norðurlöndin samning með sér, og fjallar sá samningur um nokkur alþjóðleg einkamálaréttarákvæði um hjúskap, ættleiðingu og lögráð. Fyrir rúmu ári var gerð nokkur breyting á þessum samningi, og liggja þær breytingar hér fyrir í frv. formi.



Herra forseti. Allshn. hefur yfirfarið þetta frv., sem flutt er að ósk dómsmrh., og leggur einróma til, að frv. verði samþ. óbreytt. Ég tel, að óþarft sé að fara um þetta frv. frekari orðum. Á þskj. 632 eru allar upplýsingar um þetta mál og aðdraganda þess, eins og það liggur nú fyrir. Allshn. er á einu máli um að mæla með frv. óbreyttu eins og það var lagt fram.